TAHTEVABADUSE PROBLEEM: KOLME ARUSAAMA TUTVUSTUS

*Jäik determinism*

Jäik determinism on äärmuslik arusaam, et tahtevabadust ei ole ning seetõttu pole inimene ka vaba. Vabaduse illusioon tekib sellest, et me ei tunne oma tegude ja tahtmiste põhjusi ning on seega väheste teadmiste tulemus. Sellisel juhul tekib küsimus inimeste karistamise (ja ka kiitmise) õigustatuse kohta. Inimese sooritatud kuritegu peaks sellisel juhul olema ju sama tüüpi sündmus kui katusekivi kukkumine kellelegi pähe: kummalgi pole vaba tahet. Võimalik vastus küsimusele oleks: inimese karistamine võib kujundada tema iseloomu soovitavas suunas või siis olla lihtsalt seaduspärane suhtumine kurjategijasse.

*Indeterminism*

Indeterminism eitab determinismi ning pooldab arusaama, et mitte kõik sündmused pole inimese-väliste tingimustega üheselt määratud. Vähemalt mõned inimese tahtmised on vabad välisest tingitusest ning tahtevabadus on võimalik. Seega on võimalik ka vabadus ning inimene kannab vähemalt mõnede oma tegude eest täiesti õigustatult vastutust. Mõned teod jäävad ka indeterminismi seisukohalt siiski välistingimuste poolt determineerituteks - näiteks afektiseisundis sooritatud teod. Indeterminismi pooldaja silmis võib deterministlik maailmavaade olla masendav, sest tähendab, just nagu oleks inimene vaid tolmukübe universumis, mida paisatakse siia-sinna.

*Nõrk determinism*

Erinevalt jäigast determinismist ja indeterminismist ei poolda nõrk determinism arusaama, et vabadus eeldab tahtevabadust. Nõrga determinismi seisukohalt on determinismi dilemma üldse pseudoprobleem, sest dilemmat polegi. Vabadus ja determinism ei välista teineteist. Vabaduse välistavad sundus ja teadmatus.

**Sundus** võib olla looduslik või ühiskondlik. Sunduse korral ei tunne end keegi vabana.

Vabaduse välistab ka **teadmatus**, sest sellisel juhul polnud valik sooritatud teadlikult ning seega vabatahtlikult: kui oleksin teadnud, oleksin valinud teisiti. Näiteks võib taoline olukord tekkida mingi kauba ostmisel: reklaami tõttu jääb mulje, et tegemist on sooduspakkumisega ning ma ostan selle asja; hiljem aga selgub, et teises kaupluses oli see asi veelgi odavam ka ilma "sooduspakkumiseta". Sellises teadmatuses (oleksin ma teadnud!) sooritatud tegu võib inimene hiljem kahetseda.

Allikas: <http://www.hot.ee/indrme/tahtevabadus.htm>